Bichon Havana

**''Bichon'' Havana** atau **anjing Havana** satu baka jenis *[[bichon]]*, iaitu anjing kebangsaan Cuba, yang dikembangkan daripada *blanquito de la Habana* ("anjing putih kecil Havana") yang kini pupus. "Anjing putih kecil" ini diturunkan daripada ''bichon'' Tenerife yang kini juga pupus. Anjing putih kecil ini dipercayai kemudiannya membiak secara silang dengan jenis *[[bichon]]* lain, termasuk pudel, untuk menghasilkan yang kini dikenali sebagai anjing Havana. Ia kadang-kadang dirujuk sebagai "anjing sutera Havana", namun ini merupakan baka terpisah, yang telah dibiakbakakan untuk memenuhi piawaian asli Cuba.

## Ciri

### Penampilan
Anjing Havana ialah anjing mainan dengan lapis bulu sutera. Ketinggian anjing Havana berkisar dalam lingkungan  pada paras kelasa dengan berat unggul . Tubuhnya, yang diukur dari titik bahu ke titik punggung, adalah lebih panjang sedikit berbanding dengan ketinggian pada paras kelasa, lalu memberi anjing ini penampilan lebih panjang sedikit berbanding dengan ketinggian.

Salah satu aspek unik baka ini ialah garis atasnya yang ternaik sedikit dari kelasa ke krup, lalu menghasilkan garis atas yang lurus tetapi tidak separas. Sebagai anjing yang terkenal dengan gaya jalan mencolok dan cergas, dorongan punggung kuat dan lengan atas lebih pendek sedikit menghasilkan gerakan menganjal dan bukannya menjauh. Sudut garis atas tidak berubah semasa pergerakan dengan gaya jalan semula jadi.

Muncungnya penuh dan meruncing sedikit di bahagian hidung. Ia tidak mempunyai rupa kependekan atau ketajaman. Panjang tengkorak yang diukur dari stop ke titik oksiput adalah sama dengan panjang muncung. Bahagian atas tengkorak adalah agak rata dan tengkorak belakangnya membulat.

Panjang dari kaki ke siku adalah sama dengan panjang dari siku ke kelasa. Dada hadapan adalah jelas. Apabila dalam kedudukan berdiri, sternumnya sebaris dengan siku yang mewujudkan dada dalam. Rusuknya cukup melengkung dan abodmennya agak berkelim.

Anjing Havana mempunyai mata hitam padu — kecuali anjing berwarna coklat yang mungkin mempunyai mata perang — dan kelopak mata berbentuk badam yang dikelilingi oleh pigmen hitam. Telinganya, apabila dipanjangkan, mencapai separuh jalan ke hidung. Telinganya melengkung sedikit ke atas di pangkal dan tergantung di sisi kepala tanpa menyentuh muka. Ekornya terangkat dengan melengkung ke arah hadapan ke atas belakangnya. Walaupun jumbai bulu panjang ekor jatuh pada tubuh, ekornya sendiri tidak pernah menyentuh belakang.

#### Bulu dan warna
Anjing Havana mempunyai lapis bulu ganda panjang dan berjumbai. Lapis bulunya panjang, lembut, ringan, dan bak sutera. Lapis bulu anjing Havana sedikit beralun, lebat, dan bergelombang. Tidak seperti baka berlapis bulu ganda lain, lapis bulu luar anjing Havana tidak kasar mahupun terlebih padat, tetapi agak lembut dan ringan. Lapis bulu bawah kadang-kadang tiada sama sekali. Lapis bulu anjing Havana patut sangat lembut, hampir dingin kepada sentuhan, seperti sutera.

Lapis bulunya ditunjukkan secara semula jadi dalam keadaan terberus atau terpintal, iaitu teknik yang mengubah lapis bulu panjang menjadi pintalan bulu, yang serupa dengan rambut pilinan pada manusia.

Walaupun terdapat sedikit hujah sama ada anjing Havana asli semuanya berwarna putih atau berlainan warna, anjing Havana moden dapat diterima dengan semua warna dan corak lapis bulu. Semua anjing berwarna patut mempunyai hidung hitam dan pigmen hitam di sekeliling mata, kecuali anjing coklat (perang), yang mungkin mempunyai pigmen perang gelap pada hidungnya.

## Kesihatan
Sebuah kajian United Kingdom tahun 2024 mendapati jangka hayat sebanyak 14.5 tahun berbanding dengan 12.7 tahun untuk baka tulen dan 12 tahun untuk baka silang daripada sampel 56 ekor anjing Havana.

Anjing Havana terutamanya menderitai tempurung lutut terkehel, penyakit hati, penyakit jantung, katarak, dan displasia retina.

Anjing Havana cenderung terhadap adenitis sebum.

Sebuah kajian ke atas lebih daripada 90,000 ekor anjing yang menghadiri Hospital Pengajar Perubatan Veterinar Universiti California-Davis mendapati bahawa anjing Havana cenderung terhadap pirau portosistemik: 4.35% daripada jumlah anjing Havana menghidap keadaan ini berbanding dengan 0.35% untuk anjing baka kacuk.

## Sejarah
Anjing Havana ialah anggota keluarga anjing *[[bichon]]*. Leluhur baka ini dipercayai berasal dari Tenerife. Daftar isi kapal dari Tenerife yang menuju ke Cuba menyenaraikan anjing sebagai penumpang yang dibawa naik dan anjing ini kemungkinan besar merupakan anjing Tenerife. Seseetengah pihak percaya bahawa seluruh keluarga anjing *bichon* dapat dijejak kembali kepada anjing Tenerife, manakala yang lain berteori bahawa asal usulnya adalah di Malta dengan mengupas tulisan Aristoteles dan bukti sejarah lain tentang kehadiran awal anjing sedemikian di Malta. Walau apa pun asal usul sebenar anjing *bichon*, anjing kecil ini tidak lama kemudian menjadi pendamping setia kepada kolonis Sepanyol di Cuba dan sangat dikagumi oleh golongan bangsawan.

Sebagai sebahagian daripada Revolusi Cuba, orang Cuba kelas atasan dan yang lain yang ditandai untuk dimusnahkan oleh pihak komunis melarikan diri ke Amerika Syarikat, tetapi hanya sedikit yang dapat membawa anjing mereka. Apabila pembiak baka Amerika berminat dengan anjing jarang dan menawan ini pada tahun 1970-an, takungan gen Amerika Syarikat hanya terdiri daripada 11 ekor anjing. American Kennel Club (AKC) hanya mengiktiraf baka anjing Havana secara rasmi pada tahun 1996.

Dengan pembiakbakaan berdedikasi dan pemerolehan sesetengah anjing baharu di peringkat antarabangsa, anjing Havana telah membuat kemunculan semula besar dan merupakan salah satu baka anjing paling pesat berkembang dalam AKC. Statistik AKC tahun 2013 meletakkan anjing Havana sebagai baka tulen ke-25 paling popular di Amerika Syarikat dengan peningkatan kepopularan dari tempat ke-28 pada tahun 2012.

## Kegiatan

Oleh sebab sifat ramah dan mudah terlatih anjing Havana, ia digunakan untuk pelbagai pekerjaan yang melibatkan orang ramai, termasuk anjing terapi, anjing pembantu, seperti anjing isyarat untuk orang kurang upaya pendengaran, anjing persembahan, pengesanan kulapuk dan anai-anai, serta penjejakan.

Anjing Havana juga bertanding dalam pelbagai sukan anjing, seperti ketangkasan anjing, *[[flyball]]*, gaya bebas anjing muzikal, dan pelatihan kepatuhan.

## Sebagai anjing pertunjukan
Piawaian baka mencatatkan bahawa kecuali pemendekan sedikit di sekeliling kaki untuk membolehkan kaki kemas, ia patut ditunjukkan tanpa pangkasan bulu; sebarang pemangkasan lanjut, penyikat berbalik, atau pengacauan bulu lain adalah bertentangan dengan jenis dan tidak akan diizinkan untuk titik penempatan penghalang dalam pertunjukan anjing. Piawaian baka menyatakan bahawa ekor tidak boleh terpotong. Piawaian American Kennel Club mengizinkan agar jumbai kepala di atas setiap mata dipersiapkan dalam dua tocang kecil yang diikat dengan gelang elastik biasa.

## Lihat juga
* Senarai baka anjing
* Anjing riba
* Kumpulan Anjing Teman
* Kumpulan Mainan

## Catatan

## Rujukan